**Rezumat de presă**

**”Barometrul opiniei publice – Octombrie 2020”**

Fundația Soros-Moldova pledează pentru reflectarea corectă și transparentă a vieții social-politice și economice și asigurarea accesului la informație pentru societatea civilă. În acest scop, începând cu anul 1998, a fost lansat programul de cercetare a opiniei publice – ”Barometrul opiniei publice din Moldova”.

Primele două sondaje au fost efectuate pe parcursul anului 1998. Următoarele au fost organizate de Institutul de Politici Publice, cu suportul financiar al Fundației Soros-Moldova, în august, 2000, iar ulterior - în primăvara și toamna fiecărui an, în perioada 2001-2020, și cu suportul a diferiți donarori.

Tematica cercetărilor efectuate a inclus: opțiuni politice, popularitatea și notorietatea principalelor partide și personalități politice, nivelul de viață și calitatea vieții, politica economică și socială a Guvernului, alte teme de interes major.

Institutul de Politici Publice, având în vedere impactul și importanța cercetărilor din cadrul Barometrului opiniei publice, a organizat în octombrie 2020, cu sprijinul financiar al Fundației Soros Moldova si al Oficiului de Cooperare al Elvetiei in Moldova (Swiss Cooperation Office SDC in Moldova) un nou sondaj de opinie. Studiul a fost realizat de Centrul de Investigaţii Sociologice şi Marketing „CBS-Research”.

Sondajul a fost efectuat în perioada 8-20 Octombrie, pe un eșantion de 1224 de persoane din 84 de localități, reprezentativ pentru populația adultă a Republicii Moldova (cu excepția regiunii transnistrene), eroarea maximă fiind de ±3%.

**Rezultatele principale**

Economie – aspecte generale

* Cea mai mare parte a populației este de părerea că **direcția în care merg lucrurile** **în Republica Moldova** este una greșită (75,1%). Ponderea persoanelor care au o asemenea părere a rămas practic neschimbată față de cercetarea efectuată în primăvara anului 2020.
* Opinia cu privire la **direcția în care merg lucrurile în lume** este mai bună. Astfel, ponderea populației care consideră că direcția este greșită este de 54,1%, în timp ce 26,4% o văd ca una bună. Merită menționat faptul că ponderea populației căreia i-a fost complicat să se pronunțe este cu 10 pp mai mare decât în cazul întrebării precedente. În comparație cu cercetarea din primăvara anului 2020, cota celor care au considerat această direcție ca fiind una greșită rămâne neschimbată.
* Populația rămâne preponderent nesatisfăcută de ceea ce face conducerea țării în mai multe domenii. Aspectele care trezesc cea mai mare insatisfacție din partea populației sunt: **salariile (**58,8% nu sunt deloc mulțumiți și 27,9% sunt nu prea mulțumiți), **pensiile** (63,3% nu sunt deloc mulțumiți și 22% sunt nu prea mulțumiți), **starea locurilor de muncă** (51,6% și 29,6%), **combaterea corupției** (respectiv, 60% și 20,6%) și **nivelul de trai** (45,5% și 34%). O părere mai bună s-a înregistrat în cazul domeniilor, precum asistența medicală, învățământul și cultura (în cazul acestor domenii 30% și mai mult au spus că sunt suficient de mulțumiți și foarte mulțumiți de starea de lucruri, cu toate că, totuși, majoritatea respondenților au avut o părere negativă despre starea de lucruri în aceste domenii).
* Peste jumătate dintre respondenți nu sunt mulțumiți de **situația economică** actuală din Republica Moldova – 62% au menționat că nu sunt mulțumiți de aceasta, ceea ce este cu 10 p.p. mai puțin decât în cadrul studiului precedent. Iar 28% au indicat că sunt nici mulțumiți, nici nemulțumiți.
* Populația privește **viitorul** cu un oarecare optimism și despre trecut, de asemenea, au o părere bună. Astfel, **în comparație cu situația de acum un an**, circa 46% dintre respondenți au fost de părerea că situația a devenit puțin mai rea (24,9%) sau cu mult mai rea (21,3%), în timp ce 10,9% au susținut ideea că situația a devenit puțin mai bună și doar 1,2% din respondenți consideră că au avut loc schimbări semnificative spre bine. Cumulativ, ponderea persoanelor care sunt de opinia că situația s-a înrăutățit a scăzut cu circa 20 p.p față de studiul precedent. Vorbind de speranțele oamenilor, se poate observa că 2,1% consideră că peste un an situația economică a țării va fi cu mult mai bună, încă 16,9% susțin că vor avea loc cel puțin mici schimbări spre bine, 34,8% nu cred că ceva se va schimba, 26,7% consideră că vor avea loc schimbări spre rău.
* Populația crede că **combaterea corupției** ar putea îmbunătăți situația social-economică din țară 60,5% care susțin această idee, dintre aceștia 24,2% sunt de părere că anume aceasta merită să se facă în primul rând, **schimbarea conducerii țării** este un alt aspect important – (50,6%), dintre aceștia 27% sunt de părere că anume aceasta merită să se facă în primul rând,după care urmează dezvoltarea industriilor (23,9%), îmbunătățirea mecanismului de funcționare a legilor (21,4%), mărirea rolului statului în dirijarea economiei (19,6%), sprijinirea micului întreprinzător în sectorul agrar (19,4%), atragerea mai multor investiții străine (17,7%), combaterea criminalității din țară (16,7%), îmbunătățirea activității organelor puterii de stat (13,2%) și asigurarea protecției proprietății cetățenilor (11,9%).

**Calitatea vieții – problemele sociale**

* **Îngrijorare de bază** a populației este viitorul copiilor (50%), prețurile (45,9%), sărăcia este un motiv de îngrijorare pentru 39,6% dintre respondenți, șomajul 33,7%), iar corupția – 31,3%.
* În general, populația nu este mulțumită de **felul în care trăiește** – 36,2% au indicat că nu sunt nici mulțumiți, nici nemulțumiți, încă 34,6% nu sunt mulțumiți și doar 28,6% au menționat că sunt mulțumiți (comparativ cu cercetarea precedentă ponderea respondenților nemulțumiți a rămas neschimbată).
* Aspectele care trezesc cea mai mare nemulțumire din partea populației sunt **viața politică din țară** (52,7% a indicat că nu sunt deloc mulțumiți și încă 26,5% - că sunt nu prea mulțumiți), **cantitatea banilor** (ponderea cumulată a celor nemulțumiți constituie 72,5%). **Asistenţa medicală** de care dispun îi frustrează pe 51,9%. Aspectele care au fost apreciate mai pozitiv decât restul sunt: **locuință** (77,5% au fost mulțumiți), **serviciul** (66,3%) **transport** (60,4%)și educația (52,7%).
* În cazul aprecierii **propriei vieți**, se observă că 15% dintre respondenți că la moment viața lor este mai bună decât acum un an, iar circa 30,9% din ei au menționat că la moment viața lor s-a înrăutățit în ultimul an. Astfel, ei au încredere că viața lor se va schimba spre bine peste un an (26%), în timp ce viața în prezent este aproximativ la fel ca și cea de acum un an pentru jumătate din respondenți (52,4%), iar 1/3 din ei susțin că peste un an viața lor nu se va schimba.
* 18,4% au indicat că **banii** nu le ajung nici pentru strictul necesar, încă 42,9% au menționat că le ajunge doar pentru strictul necesar. 30,2% au afirmat că le ajunge pentru un trai decent, dar nu își pot permite procurarea unor bunuri mai scumpe. 6% din respondenți au menționat că reuşesc să cumpere şi unele bunuri mai scumpe, dar cu restrângeri în alte domenii și doar 0,7% au menționat că își pot permite orice fără să se limiteze la ceva.
* Banii de care dispun, cetățenii îi utilizează pentru consum. Astfel, 75,8% au indicat că nu au **mijloace financiare pentru a le investi**, încă 9,4% au unele economii, dar le țin pentru zile negre, alte 7,5% nu au economii, deoarece deja le-au investit, 2,1% se tem de a investi economiile de care dispun, 0,7% au economii, însă nu știu unde să le investească şi 1,6% au economii și intenționează să le investească.
* TV-ul rămâne **sursa principală de informare** – 71% privesc zilnic TV-ul și 72,6% au indicat că acesta este cea mai importantă sursă de informare pentru ei. Pe locul doi se află internetul care este utilizat zilnic de către 66,2% din populație și 59,5% l-au numit ca cea mai importantă sursă de informare. Radioul apare pe locul trei, fiind ascultat zilnic de către 34% și 18,8% dintre cei intervievați l-au numit ca cea mai importantă sursă de informare. Presa și cărțile rămân a fi alegerea minorității.
* Vorbind de **încrederea în sursele de informare**, se poate observa că TV-ul este și acea sursă care trezește cea mai mare încredere în rândul populației – 22,8% au afirmat astfel (8 pp mai puțin decât în studiul precedent). Internetul ocupă poziția doi, cu 20,8% (3 pp mai puțini decât în studiul din primăvara anul 2020). Familia cu 9,9% s-a plasat pe locul trei, radioul cu doar 3,8% pe locul patru, iar prietenii și vecinii cu 3,2% s-au plasat pe locul cinci.
* 56,5% dintre respondenți **se simt liberi de a spune ceea ce cred despre conducerea țării**, în timp ce ponderea celor care se simt **liberi de a ieși în stradă** și de a protesta față de deciziile luate de către conducerea țării este mai mică și constituie 42,6%.

**Politica**

* **Se interesează de politică** mult sau foarte mult circa 1/4 din populație (25,1%), încă 34,5% au indicat că aceasta îi interesează nici mult, nici puțin, ceilalți 39,9% din respondenți au menționat că nu sunt interesați de politică.
* Instituțiile, în cazul cărora ponderea celor care au încredere în ele depășește ponderea celor care nu au încredere în ele, este **biserica** (35% au foarte multă încredere și 39,2% au o oarecare încredere) și **primăria** (12,3% au foarte multă încredere și 42,8% au o oarecare încredere). Liderii acestui top de încredere au rămas neschimbați, față de situația din studiul precedent astfel cu o pondere a încrederii se mai bucură **armata** (corespunzător – 5,2% și 40,5%), **poliția** (corespunzător – 4,1% și 36,9%), **mass-media** (corespunzător – 2,7% și 37,7%) și **președinte** (corespunzător – 8% și 20,3%). **Parlamentul** și **Partidele Politice** a înregistrat cel mai scăzut nivel de încredere a populației de 15,5% și respectiv 11,3% au menționat că au încredere în acestea. Tot aceste instituții sunt liderii în cazul neîncrederii populației astfel în **Parlament** (81,6% nu au încredere), **Partide politice** (84,3% nu au încredere), **Guvern** (73,8% nu au încredere), **Justiție** (70,4% nu au încredere), **CNA** (69,8% nu au încredere), **Președinte** (69,1% nu au încredere), **CEC** (68,9% nu au încredere), **Procuratura Generală** (66,5% nu au încredere). Comparativ cu studiul precedent încrederea în careva instituțiilor publice a scăzut cu circa 2-5 p.p., iar în altele a crescut.
* Vorbind de **personalitățile politice** în care populația are **încredere**, se poate observa că 39% nu au încredere în niciun politician, alte 12,2% nu au putut răspunde la această întrebare. În rest, 18% au încredere în Igor Dodon, 12,5% - Maia Sandu, 7,7% - Renato Usatîi, 4,3% - Ilan Șor, 1,2%- Octavian Țâcu, și 1,1%- Andrei Năstase. Fiind rugați să indice câtă încredere au respondenții în anumiți politicieni, poate fi observat că liderul acestui rating este Igor Dodon – 41% (13 p.p. mai mult față de studiul precedent), fiind urmat de către Maia Sandu – 28,4%, Renato Usatîi – 27,7% (4 p.p. mai mult față de studiul precedent). Ion Chicu se bucură de o încredere a 21,1%, Ilan Shor – 17,3%, Vladimir Voronin – 15,2% (9 p.p. mai puțin față de studiul precedent), Zinaida Greceanîi – 13,7%, Andrei Năstase – 12% (6 p.p. mai puțin față de studiul precedent), Octavian Țâcu – 11,8% (2 p.p. mai puțin față de studiul precedent). Cel mai mare scor negativ a fost înregistrat în cazul lui Adrian Candu – 88,8%, Dorin Chirtoacă - 86% și Pavel Filip – 85,5%.
* Vorbind de **partidele politice**, PSRM a înregistrat cel mai înalt scor pozitiv la capitolul **încredere** – 30,6%, fiind urmat de PAS – 26,4%, PN – 24,4%, PPȘor – 16,2%, PPDA – 12,7%, PCRM –10,5%, PDM – 6,4%, PL – 6,3%, PUN, PLDM și Pro Moldova au încredere mai puțin de 6 p.p.
* **Dacă duminica viitoare ar fi organizate alegeri parlamentare**, 56,5% din populație adultă sunt absolut siguri că s-ar prezenta la vot, încă 18,3% sunt siguri, 8,9% probabil s-ar prezenta. Circa 10,9% au indicat că mai curând nu vor veni la urnele de vot.
* Astfel, fiind rugați să spună cu **care partid ar vota**, 20,8% au indicat PSRM, ( +4 pp față de studiul precedent), 17,6% – PAS (+2 p.p., față de studiul precedent), 9,6% - Partidul Nostru (+7 p.p., față de studiul precedent), 5,8% - PP ȘOR (+2 p.p., față de studiul precedent), Celelalte partide au acumulat mai puțin de 2%, Se declară indeciși 40,5% dintre respondenți.
* Ratingul partidelor cu care **la sigur nu ar vota** este condus de către PSRM – 28,2%, PAS – 20,7%, Partidul Comuniștilor - 18,9%, PP SOR – 18,4%, Partidul Pro Moldova – 17,5%, PPDA – 17,2%, Partidul Democrat– 16,8%, Partidul Liberal – 16,7%, PUN – 14,1%, PLDM – 13,4%, Partidul Nostru – 11,9% iar circa 2/5 din respondenți (39,3%) nu au putut răspunde la această întrebare.
* **Dacă duminica viitoare ar fi organizate alegeri ale președintelui RM**, 61,5% din populație adultă sunt absolut siguri că s-ar prezenta la vot, încă 15,1% sunt siguri, iar 9,5% probabil s-ar prezenta. Circa 8,6% au indicat că mai curând nu vor veni la urnele de vot.
* Astfel, fiind rugați să spună cu pentru **care candidat ar vota**, 23,2% - Igor Dodon, 19,7% - Maia Sandu, 10,9% - Renato Usatîi, 4,8 – Violeta Ivanov ceilalți candidați incluși în liste ar acumula mai puțin de 2% din voturile respondenților.
* Dacă în turul II ale alegerilor președintelui ar ieși Igor Dodon și Maia Sandu rezultatul ar fi la limită, în favoare lui Igor Dodon cu un scor de 32,2% la 31,4%. Dacă în turul II ar ieși Igor Dodon și Renato Usatîi, rezultatul de asemenea ar fi la limită în favoarea lui Igor Dodon cu un scor de 29,2% la 28,7%
* După părerea majorității, Republica Moldova nu este guvernată de **voința poporului** (75,1%).
* Majoritatea sunt de părerea că **alegerile** în Republica Moldova **nu sunt libere și corecte** (61,7%).
* **Ridicarea nivelului de trai** (67,8%), **dezvoltarea economiei** (64,8%) și **lupta împotriva corupției** (51,5%) sunt 3 cele mai importante probleme ce necesită o rezolvare urgentă.
* Cu privire la **activitatea Parlamentului** doar 10,6% din respondenți consideră că Parlamentul îi reprezintă interesele în mare sau foarte mare măsură, 21,7% din respondenți consideră că Parlamentul îi reprezintă interesele în mică măsură, iar 57,9% susțin că deloc.
* Cu privire la **activitatea Președintelui Igor Dodon** doar 17,6% din respondenți consideră că Președintele îi reprezintă interesele în mare sau foarte mare măsură, 20,2% din respondenți consideră că Președintele îi reprezintă interesele în mică măsură, iar 53,2% susțin că deloc.
* Circa 2/3 din respondenți (67,4%) susțin că pentru ei nu contează genul persoanei care va ajunge președinte al RM, important este să facă lucrurile corect. Însă ¼ din respondenți (26,9%) sunt de părere că președintele trebuie să fie de gen masculin și doar 4,9% ar prefera un președinte de gen feminin.
* Circa 84% din respondenți susțin că președintele țării este obligat să-și publice informațiile despre veniturile sale. Iar 88% din ei consideră că candidații la funcția de președinte al țării trebuie să participe la discursuri publice organizate la TV.
* Ceea ce ține competențele președintelui RM, peste 60% din respondenți consideră că președintele ar trebui să aibă mai multe competențe, circa ¼ (24,6%) susțin că președintele la moment are suficiente competențe și doar 3% au menționat că președintele trebuie să aibă mai puține competențe.

**Relații externe**

* **Relațiile actuale ale Republicii Moldova cu Federația Rusă** au fost apreciate cel mai pozitiv – 63,6% le-au apreciat ca fiind bune și 10,9% - foarte bune. **Relațiile cu Uniunea Europeană**, de asemenea, sunt percepute în lumina pozitivă – 64,1% le-au apreciat ca bune și 9,7% - ca foarte bune. Relaţiile cu SUA, Ucraina și România de asemenea au fost apreciate preponderent pozitiv de respondenți.
* Dacă duminica viitoare ar avea loc referendumul cu privire la **aderarea Republicii Moldova la Uniunea Europeană**, 58,1% ar vota pro și 19,9% - contra. Alții 18,1% nu au putut să se decidă.
* Dacă s-ar cere votul cu privire la **aderarea Republicii Moldova la Uniunea Euroasiatice** (Rusia-Belarus-Kazahstan), 39,5% au exprimat intenții de vot pro, iar 35,8% ar vota contra aderării. Alții 20% nu au putut să se decidă.
* Fiind puși în fața **alegerii între aderarea la Uniunea Europeană și Uniunea Euroasiatică**, prima a fost aleasă de către 48,7%, iar a doua – de către 22,6%. Alții 23,2% nu au oferit un răspuns.
* Dacă s-ar cere votul cu privire la **Unirea Republicii Moldova cu România**, 33,3% au exprimat intenții de vot prounire, iar 48,3% ar vota contra unirii. Alții 12,8% nu au putut să se decidă.
* Fiind rugați să indice **nivelul de încredere în personalitățile politice din străinătate**, respondenții au manifestat cea mai mare încredere față de Vladimir Putin – 54,6%, urmat de Alexandr Lucașenko – 43,9%, Angela Merkel – 40,9%, Klaus Iohanis – 34,4%, Emmanuel Macron – 31,3% și Donald Trump –23,3%.
* Opinia respondenților cu referire la posibilitate de infectare cu COVID 19 s-a împărțit în 2 tabere cei care consideră că nu se pot infecta – 46,8% și cei care consideră că se pot infecta 43,2% dar 1 din 10 respondenți nu a putut oferi un răspuns concret la întrebarea dată.
* Circa 70% din respondenți sunt conștienți de existența virusului COVID 19, și doar 25,7% din respondenți susțin că pandemia de COVID 19 este un MIT.
* Circa 7% dintre respondenți susțin că el personal sau cineva din membrii familiei sale a fost infectat cu COVID 19. În același timp circa 30,6% din respondenți cunosc personal persoane care au fost testate pozitiv la COVID – 19.
* În opinia respondenților autoritățile au gestionat rău (44,9%) lucrurile în legătură cu pandemia de COVID 19, doar 16,1% din respondenți au apreciat pozitiv, iar 30,8% au menționat nici bine, nici rău.